ŉ Brief aan die juffrou by Laerskool Schweizer-RenekeAan Elana Barkhuizen My liewe vriendin, Die foto waaroor die herrie woed en waarop gesien kan word hoe gr. 1’s blykbaar volgens hul ras geskei is. Foto: Twitter Ek is die mamma wat vir drie jaar in ŉ ry ŉ eerstedag gr. R-maatjie by jou kom aflaai het. Ek gaan erken: die eerste keer – Januarie 2017 – was vir my moeilik, ek het gehuil soos enige nuwe mamma met ŉ klein dogtertjie maar doen. Ek was hartseer en bang en het nie geweet wat om te verwag van die grootskool nie. Maar Januarie 2018 was ons weer daar, vuur en vlam, geen trane, all smiles, want ek weet in wie se hande ek my kind los. Die dag van 9 Januarie 2019, absolute blydskap… Tot die bom bars! Ek het jou leer ken as ŉ uitmuntende onderwyseres in 2013, iemand wat baie sterk en liefdevol is. ŉ Juffrou wat 210% van haarself gee vir ander mense se kinders. Wit, bruin en swart kinders. Daar is elke jaar kinders wat nie een woord Afrikaans of Engels verstaan nie, maar wat met ope arms verwelkom word. In jou klas, in jou daaglikse roetine en in jou lewe. Hulle word jou eie kinders. Jy weet presies wie se tas, wie se baadjie, wie se kosblik en selfs kouse is wie s’n. ŉ Meer georganiseerde mens as jy ken ek nie. Elana, hoeveel keer het jy nie al uit jou eie sak vir wit, bruin en swart kinders ŉ broodjie gekoop, want hulle mamma het vergeet om geld in te pak nie? Ek weet… ek was daar. Elana, hoeveel aande het jy gesit en lesplanne uitwerk om kinders te akkommodeer wat nog die taal aanleer? Ek weet… ek was soms daar. Elana, hoeveel drukkies het jy al uitgedeel aan wit, bruin en swart kinders, want hulle is net kinders… ek sien dit elke dag! Elke kind (ongeag agtergrond, ras of geslag) word met liefde hanteer, elke kind het ŉ spesiale plekkie in jou hart. Dit word jou eie kind… elke onderwyser met ŉ hart verstaan dit. Ek as ouer staan agter jou, ek weet wat in Schweizer-Reneke se gr. R-klas aangaan, ek spekuleer nie. Ek sien dit en ek het die feite. Klein kindertjies draai nie doekies om nie, hulle praat die waarheid. En uit die mond van my suigeling: “Ek gaan nie meer skool toe gaan as my juffrou nie meer gaan nie”. Nog ŉ foto wat op dieselfde dag in die klas geneem is waar gesien kan word hoe swart en wit leerders by mekaar sit. Foto: Twitter Die ouer wat so ŉ bohaai opgeskop het, jy het nie ŉ halwe idee watter uitmuntende onderwyseres jy ŉ onreg aangedoen het nie. Jy het nie ŉ idee hoe dit vandag gevoel het toe ek my gr. 2-dogtertjie moes gaan soek het nie. Jy het nie ŉ idee nie… jy het 300 kinders se lewens in gedrang gebring en 22 onderwysers se lewe sal nooit weer dieselfde wees nie. Laerskool Schweizer-Reneke sal nooit weer dieselfde wees nie. Ons eens liefdevolle tweede huis vir ons kinders voel “afskuwelik” om ons kinders daarheen te stuur. Manne met rooi hemde en swart hoedjies het probeer om oor die palissades te klim om ons kinders leed aan te doen. ŉ Man met ŉ kakiehemp sal nooit ooit oor jou kind se skoolheining klim om jou kind leed aan te doen nie. Nooit ooit sal hulle jou kind se skool wil afbrand nie. Jy het nie ŉ idee nie… Vandag was chaos… mammas het gehuil, kinders het gehuil, kinders is getraumatiseerd. Daar was joernaliste en kameras. Oral! Alle hekke is geblok deur mense wat wil kwaaddoen, maar hulle wys dit nie op die nuus nie. Ouers kon nie in of uit by enige ingang nie. Hoe kan ons weer ons kinders met geruste harte skool toe stuur? Jy wat ŉ bohaai opgeskop het oor iets onbenulligs, oor jou eie onsekerhede is jy vandag die skuldige. Nie juffrou Elana Barkhuizen nie. Het jy enige idee hoe lank het ek gisternag gesit en foto’s block en report van my kind op publieke platforms? Nee, jy het nie! Jy het nie ŉ idee waardeur elke ouer gister is nie. Laerskool Schweizer-Reneke het fantastiese leerlinge, want hulle het uitstekende onderwysers. Onderwysers wat onderrig in elke sin van die woord. Nie ŉ 7 tot 2 jop nie (o, ja, en as jy daardie ure bymekaartel kom jy by ŉ 7 uur-werkdag uit en moenie vergeet van sport en ander buitemuurse aktiwiteite nie). Onderwysers wat hart en siel insit- elke dag, elke oomblik. Ek sien die foto wat in die media versprei word en my hart word seer, want ek en elke ander ouer en onderwyser werk baie hard om ons terrein mooi te hou. Ons verf mure en plant bome, ons plant groentetuine en blomtuine en maak kleedkamergordyne, ons verf kombuiskaste en ons bou paadjies: ALLES UIT ONS EIE SAKKE! Ons is trots op ons terrein! Ek raak hartseer, want ek kan nie help om te wonder hoe die gr. R-klasse oor vyf jaar van nou af gaan lyk nie. Juffrou Elana Barkhuizen, jy is sterk, jy is ŉ vriendin duisend, jy het baie mense wat agter jou staan. Wees dapper en braaf. Die pad kan dalk nog moeiliker raak. Maar jy is tot alles in staat deur Hom wat jou die krag gee. Groete en liefde, Mamma